《赠陈尔新得假时余亦赋归》
明代·郭之奇

黄虞不可作，宇宙日陵偷。万事趋墦垄，一官等舍邮。

谁将忠孝意，为答圣明酬。聚讼争睚眦，连群竞践蹂。

薨薨呼雁骛，泛泛逐蝤蛑。世道交相丧，乾坤孰共救。

未能分纠结，何以已戈矛。宦海方无畔，友谊亦鲜投。

角弓生永叹，伐木动殷忧。遇子当辰岁，交君乃一周。

二三孚结契，朝夕静图谋。追琢天人学，盱衡今古筹。

旷怀深激慨，真性每绸缪。始识三吴俊，能空四海俦。

才华当代选，肝胆古人求。相砥同偲切，未遑问悔尤。

安知清见玷，聿尔介招仇。感彼途多涩，披余意弥周。

谁能甘汶汶，聊复偕繇繇。昭雪蒙皇鉴，徘徊因友留。

归与方起兴，游子共添愁。回首东方远，兴言南木樛。

此怀今日共，兹意别来抽。暂握都门夏，相要湖水秋。

登堂期八拜，载酒问扁舟。客绪为家迫，朋情以别裒。

凄其江月冷，缅邈岭云悠。行矣多旃勉，怀哉远喔咻。

心胸匪石转，名利总毛輶。从此分携后，有言凭信脩。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。